蔡东藩:和珅为相二十余年,家中私蓄,几乎不可胜算。乾隆时,清政府岁入,止七千万,和珅家产,适当清廷二十年岁入之一半而强,然卒之全归籍没,贪官污吏之结局如此。后之身为公仆者,亦何不奉为殷鉴耶?萧一山:珅在政专肆,中外多其私党。朝士之持正者,亦噤口不言,任其恣睢,以故宠尤隆而势尤赫。时文臣中如纪昀,武臣中如海兰察,皆功业昭然,颇蒙帝眷者,徒以与珅不和,不得大用。而每预文字之役,则忮刻特甚。凡得卷非其属意者,先视笔误斡补处抉去之,其五笔误,则妄摘瑕疵,以指甲深画之。与诸大臣会同阅卷,珅辄专决,或取或舍,其气焰可想。嘉庆初元,珅自负拥戴功事详后节,鸱张益甚,外而封疆大吏,领兵大员,内而掌铨选,理财赋,决狱讼,主谏议,持文柄,大小臣工,顺其意则立荣显,稍露风采,折挫随之。及嘉庆二年,阿桂卒,和珅乃更肆无忌惮矣。珅专政既久,吏风益坏,卒酿成川楚教匪之变事具后章,为清室中衰之最大原因。彼复任意稽压军报,授意各路将帅,虚张功级,以邀奖叙,而己亦得封公爵。且于核算报销时,勒索重贿,以致将帅不得不侵克军饷,教匪乘之蔓延,几不可收拾。盖至嘉庆初年,而康、雍、乾三朝之元气,殆尽斫丧于和珅一人之手矣。